                                                    


            PARLAMENTUL  ROMÂNIEI
                CAMERA DEPUTAŢILOR
	COMISIA JURIDICĂ, DE  DISCIPLINĂ  ŞI IMUNITĂŢI
	           Bucureşti, 23 decembrie 2011
Nr. PL-x 696/2011


                                     RAPORT
asupra proiectului de Lege pentru aderarea României la Convenţia nr. 16 a Comisiei Internaţionale de Stare Civilă, referitoare la eliberarea extraselor multilingve ale actelor de stare civilă, semnată la Viena la 8 septembrie 1976
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu proiectul de Lege aderarea României la Convenţia nr. 16 a Comisiei Internaţionale de Stare Civilă, referitoare la eliberarea extraselor multilingve ale actelor de stare civilă, semnată la Viena la 8 septembrie 1976, trimis cu adresa nr. PL-x 696 din 5 decembrie 2011 şi  înregistrat cu nr. 31/1211 din 7 decembrie 2011.
Potrivit prevederilor art. 75 din Constituţia României, republicată, şi ale art. 92 alin.(8) pct. 1 din Regulamentul Camerei Deputaţilor, republicat, Camera Deputaţilor  este  prima Cameră sesizată. 
Proiectul de lege are ca obiect de reglementare aderarea României la Convenţia nr. 16 a Comisiei Internaţionale de Stare Civilă referitoare la eliberarea extraselor multilingve ale actelor de stare civilă, semnată la Viena la 8 septembrie 1976.
Convenţia reprezintă un instrument juridic internaţional multilateral, semnat la nivel de stat, care intră sub incidenţa prevederilor Legii nr. 590/2003 privind tratatele.
Consiliul Legislativ, prin avizul nr. 1042 din 6 octombrie 2011, a avizat favorabil iniţiativa legislativă, cu observaţii şi propuneri.
Comisia pentru politica externă a avizat favorabil iniţiativa legislativă, prin avizul din data de 21 decembrie 2011.

 În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat proiectul de lege, expunerea de motive şi documentele care o însoţesc, în şedinţa din 19 decembrie 2011. 
              La dezbateri au fost prezenţi 20 deputaţi, din totalul de 23 membri ai Comisiei juridice, de disciplină şi imunităţi . 

              În urma dezbaterilor, membrii Comisiei au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, Raportul de  adoptare a proiectului de Lege pentru aderarea României la Convenţia nr. 16 a Comisiei Internaţionale de Stare Civilă, referitoare la eliberarea extraselor multilingve ale actelor de stare civilă, semnată la Viena la 8 septembrie 1976.
                 În raport cu obiectul şi conţinutul reglementării, propunerea legislativă face parte din categoria legilor ordinare.
                    PREŞEDINTE,                                      SECRETAR,
                     Daniel BUDA                             Gabriel ANDRONACHE
Consilier, Iuliana Fuiorea

